Sigurd Allern

Sigurd Allern (født 5. september 1946 i Sandnessjøen) er en norsk politiker, medieviter og den første professor i journalistikk ved Universitetet i Oslo.

Biografi
Allern ble valgt til formann i Sosialistisk Folkepartis ungdomsorganisasjon, Sosialistisk Ungdomsforbund (SUF), i 1967. Senere ble han første formann i AKP(m-l) i 1973. Han var partiets leder fra 1973 til 1975 og var også leder av Rød Valgallianse som på den tiden fungerte som AKP(m-l)s valgfront. I 1975 ble han avløst som AKPs partiformann av Pål Steigan som sto for en mer radikal linje. Han var ansvarlig redaktør i avisen Klassekampen i 1969–1972 og 1979–1995. I 1991 fjernet Allern bilde av de "fem store" - Marx, Engels, Lenin, Stalin og Mao - fra avisens lederspalte. Han fremsto som strategen for at Klassekampen fra 1991 ikke lenger var et organ for AKP, men en selvstendig avis med egen formålsparagraf.

I 1972 ble Allern arrestert for å ha publisert et brev fra Utenriksdepartementet til den sørvietnamesiske legasjonen i Oslo. Allern ble beskyldt for å ha stjålet brevet og satt en dag i varetekt. Saken ble henlagt.

På grunn av sin tilknytning til AKP(m-l), var Allerns kandidatur til professorstillingen omstridt. Norges største avis, VG, tok på lederplass avstand fra Allern som professor. Flere mente at det var en fornærmelse mot ytringsfriheten å ansette en mann som i flere tiår hadde kjempet for at landet skulle bli et kommunistisk diktatur. Steinar Hansson, tidligere sjefredaktør i Dagsavisen, mente at det var like latterlig at Allern ble professor i journalistikk, som at Mullah Omar skulle bli designer ved et motehus i Paris.

Allern engasjerte seg kraftig under og etter den såkalte Valla-saken i 2007. Han hevdet at dekningen i papiravisene, særlig VG og Dagens Næringsliv, var ensidig og dominert av Vallas kritikere og at avisene hadde politiske motiver for sin dekning. VGs nyhetsredaktør Helje Solberg mente derimot at VGs kritiske journalistikk hadde avdekket en ukultur i LOs ledelse. Allern og fire andre klaget VG inn for PFU uten å få medhold. 

Fra 2008 har Allern vært gjesteprofessor ved Stockholms universitet.

Tillitsverv og posisjoner 
 Leder Sosialistisk Ungdomsforbund 1967–1968
 Redaktør Klassekampen 1969–1972
 Leder i ML-gruppene (MLG) 1971–1973
 Leder i Arbeidernes Kommunistparti (m-l) 1973–1975
 Leder i Rød Valgallianse 1973–1975
 Sentralstyremedlem i Arbeidernes kommunistparti 1975–1992
 Redaktør Klassekampen 1979–1995

Bibliografi 
Journalistikk og kildekritisk analyse (2015, ny utgave i 2018)
Flokkdyr på Løvebakken (2001)
 Nyhetsverdier (2001)
 Når kildene byr opp til dans (1997)
 Kildenes makt (1992, ny utgave i 1996)
 Møkkagraverne & den kritiske tradisjonen: essays (1988)
 Kaptein Nemos virkelige navn: artikler i utvalg 1949–86 (1986, av Jan Myrdal, redigert av Sigurd Allern og Per Petterson)
 Kinas utenrikspolitikk (1979, foredrag av Jahn Otto Johansen, Erik Solheim og Sigurd Allern)
 Redder lønnsstoppen arbeidsplassene? (1978, foredrag av Per Kleppe, Pål Kraby, Sigurd Allern og Kjell Gjerseth)
 Enhet norske arbeidere–fremmedarbeidere (1977)
 Hvor går SV? (1974, Sigurd Allern, Pål Steigan med flere)
 Søkelys på SIPO (1972)
 Anti-amerikanisme? (1967, av Finn Gustavsen i samarbeid med Fritz Nilsen, Sigurd Allern og Harald Berntsen)

Referanser

Eksterne lenker 
 
 

Norske professorer i journalistikk
Medievitere
Redaktører for Klassekampen
Norske sakprosaforfattere
AKPs ledere
Rød Valgallianses ledere
Personer fra Alstahaug kommune